Не може да се твърди, че 2 млн. българи са социално слаби 
В-к „Новинар”, 22.08.2012 г.
Д-р Любомир Киров е председател на Националното сдружение на общопрактикуващите лекари. Организацията членува в Асоциацията на лекарите по обща/фамилна медицина от Югоизточна Европа и е асоциирана към Българския лекарски съюз. Д-р Киров е завършил Медицинския университет в Пловдив и е национален консултант по обща медицина. Работи като общопрактикуващ лекар в Пещера.

- Д-р Киров, как гледате на това, че таксата за посещение при джипи беше „отвързана” от минималната работна заплата?
- Първо, за нас това беше един работещ механизъм, който не е разумно да се променя. Второ, това няма да направи хората по-богати, защото не спестява някакви сериозни средства – четири пъти годишно по 20 стотинки са 80 стотинки. По този начин едва ли се компенсира цената на тока, на хранителните продукти и преди всичко на горивата. Трето, ние, като предприятие за здраве, естествено губим от това, а никой не дава разчет, не дава обосновка защо го прави. В нормативните актове е записано, че когато правиш някаква промяна, трябва да направиш и финансов анализ. Това означава да кажеш как ще повлияе върху този и онзи сектор. И ако трябва да коментираме този механизъм, в случая въпросът не е в това дали ние ще получим нещо или хората. Става дума за това как се управлява сферата на здравеопазването, без да се представят разумни аргументи, без да бъде обяснено на хората...

- Преди време казахте, че парите от здравната каса не са достатъчни и над половината пациенти не получават нужната профилактика… 
- Факт е, че ако не я търсят, няма да я получат. А за тези, които и сега идват, има недостиг на направления. Има определени лимити и ако лекарите ги прехвърлят, следва налагане на глоби. Работата е там, че няма регламент и за изследванията на пациенти, които ще бъдат подложени на планови операции. Ако се прецени, че за заболяването X, за което има клинична пътека, трябва да има някакви задължителни изследвания, предварително да се каже кои специалисти ще бъдат ангажирани с тях. Да се назначи пакет от изследвания за заболяването. Това трябва да става с официален документ на касата и да има осигурени средства за това. Ние не искаме да обираме негативите за това, че някой не си е свършил работата и не иска да бъде платено нещо, което е разумно да бъде платено и да бъде добре регулирано.

- А смятате ли, че допълнителните 50 млн. лева, която правителството обеща да налее в здравната каса догодина, ще бъдат достатъчни за покриването на медицинските дейности? 
- Според мен няма ясна идея какво да се прави, липсва анализ на ситуацията и никакво планиране на средствата. Тези вземания и давания не могат да решат проблема за следващата година. Трябва да се направят разчети за години напред. Ще ви кажа, че дори преди няколко години ние въведохме т. нар. анкетна карта при профилактичните прегледи. Събра се безценна информация за здравното състояние на 3 милиона човека, можеше да се даде оценка за сърдечносъдови заболявания за няколко години напред. Не ни позволяваха да направим анализ, за да може да бъдат планирани конкретни действия и да бъдат предприети изследвания след това.

- Казахте, че трябват повече пари за направления и за изследвания. Колко пари според вас трябва да бъдат отпускани за първична медицинска помощ?
- Ние го казахме ясно - навсякъде по света средствата за първична медицинска помощ са от 12 до 15% от бюджета на системата. Дали ще е здравноосигурителна система, дали ще е държавно делегиране, процентите са такива. В България съвсем не е така...

- Според вас как трябва да се подобри събираемостта на здравни осигуровки?
- Никой не може да твърди, че 2 млн. човека в България са социално слаби. Защо в Германия няма здравно неосигурени? Представете си за 10 години минималната осигуровка – това са около 250 лв. на година. За 10 години са 2500 лв. При сегашните цени, особено при болнично лечение, това е нищо. Затова тази система функционира като взаимоспомагателна - всички ние плащаме, когато се наложи, колкото е необходимо. Това също трябва да се обяснява на хората. А не да питат пациентите защо плащат, ако почти не ползват медицински услуги през последните 10 години. Добре, че не е ползвал, защото това е начинът, по който функционира тази система. Една сериозна операция няма да може да бъде покрита от тези 2500 лв., които са събирани за 10 години. Така че тези, които не са си плащали, а са имали тази възможност, според мен трябва да платят не за три години назад, а от момента, в който възникват задълженията. Ситуацията е такава, че плащайки 300 или 400 лв., хората могат да ползват, ако им се наложи, услуги за 15-20 хиляди лева и след това пак да спрат да плащат. Докато това не се промени, хората няма да се осигуряват. Това, че не работела добре системата... Да, никой не твърди, че всичко е съвършено, но въпросът е да се спазва законът.

- Искахте промяна на лимитите за изследвания на хронично болните пациенти? Какви са конкретните ви предложения в тази насока?
- Пациентите с хронични заболявания би трябвало да имат възможността да си правят безплатно изследвания. А не всяка година да изследваме високо кръвно, да изследваме еди-какво си, или да консултираме пациента за еди-що си. Независимо дали има или няма проблем. Тези пациенти трябва да се изследват по-често, защото има проблем, и да бъдат консултирани по-често. Няма свобода за професионално действие, така че да бъде в полза на пациента, за да му решиш проблема. Тук, в случая, обслужваме системата - явно така по-лесно се разпределят парите.

- Какво според вас трябва да се промени в по-неблагоприятните райони, за да бъдат по-атрактивни за джипитата?
- Простичко казано, трябва да станат атрактивни. Когато отидете да работите в малко населено място и имате малко дете например, как ще живеете там? Човек трябва да бъде компенсиран по някакъв начин. Знаете ли, че вече има много практики, които се водят благоприятни, а не са. Да кажем, че един общопрактикуващ лекар може да поеме 1000-1200 пациенти. От тези 1200 пациенти поне половината са неосигурени, т.е. практиката е 600 души, което автоматично я прави абсолютно неатрактивна и неблагоприятна. Да не говорим за извращенията, които се правят по отношение на наем на помещенията. Няма да ви говоря за състоянието на тази база...

- Каква е ползата от въвеждането на електронните досиета за работата на пациентите?
- Виждам ползата от въвеждането на електронното досие в това, че всеки лекар бързо и лесно може да се запознае с това какви изследвания са правени, каква е историята му като пациент и така да се подпомогне процеса на диагностика и лечение.

